Qiegħed nisma' lill-Onorevoli George Pullicino jitkellem fil-Parlament bħalissa (It-Tlieta 25 ta' Frar 2014 ftit wara is-7 pm). Qiegħed jistaqsi sensiela ta' mistoqsijijiet lil Konrad Mizzi Ministru tal-Enerġija u l-Konservazzjoni tal-Ilma wara li dan għamel stqarrija Parlamentari dwar madwar 650 file dwar serq ta' elettriku qabel Marzu 2013 li instabu msakkrin f'kamra bla ma ttieħdet azzjoni dwarhom. Qiegħed jinsisti li kulħadd għandu jerfa' r-responsabbiltajiet tiegħu fl-Enemalta u dan fil-kuntest ta' diversi każijiet ta' serq tal-elettriku. Sewwa qiegħed jgħid l-Onorevoli Pullicino. Imma meta niftakar kif kienet taħdem il-MEPA fiż-żmien li jiena kont fl-Uffiċċju tal-Uffiċjal tal-Verifika (Audit Officer) nitbissem. Anzi kważi ninfaqa' nidħaq. Ma niftakarx li qatt smajt lill-Onorevoli Pullicino jitkellem b'dan il-mod dwar il-MEPA meta kien il-Ministru responsabbli għall-MEPA. Kieku, forsi l-affarijiet kienu jkunu ħafna aħjar fil-MEPA.
Tad-daħq ....... jew tal-biki?